แรงขาย “บิ๊กแคป” ฉุด SET เช้าร่วง 10 จุด
SET เปิดเช้าร่วง 10 จุด เผชิญแรงขายหุ้นบิ๊กแคป ให้แนวรับที่ 1,585-1,592 จุด และ แนวต้าน 1,605-1,610 จุด
SET เปิดเช้าร่วง 10 จุด เผชิญแรงขายหุ้นบิ๊กแคป ให้แนวรับที่ 1,585-1,592 จุด และ แนวต้าน 1,605-1,610 จุด
8 ส.ค. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 10:18 น. อยู่ที่ 1,590.79 จุด ลดลง 10.30 จุด หรือ 0.64% สูงสุดที่ 1,603.63 จุด ต่ำสุดที่ 1,589.62 จุด มูลค่าการซื้อขาย 1.03 หมื่นล้านบาท
ผู้สื่อข่าวรายงานว่า ตลาดหุ้นไทยต้นภาคเช้าปรับตัวลงกว่า 10 จุด หลุดระดับ 1,600 จุดลงมาอีกครั้ง เป็นไปตามทิศทางตลาดภูมิภาคตอบรับความกังวลธนาคารกลางสหรัฐ (เฟด) อาจเร่งขึ้นดอกเบี้ยหลังตัวเลขจ้างงานออกมาดีเกินคาด โดยตลาดบ้านเรารับแรงขายหุ้นขนาดใหญ่ โดยเฉพาะกลุ่มพลังงานต้นน้ำ อาทิ PTTEP, BANPU และ กลุ่มโรงกลั่น
บล.กรุงศรี ระบุในบทวิเคราะห์ว่า SET แกว่งตัว 1,590 – 1,610 จุด โดยความกังวล FED เร่งขึ้นดอกเบี้ยยังคงกดดันหลังตลาดแรงงานสหรัฐแข็งแกร่งเกินคาดโดยการจ้างงานนอกภาคเกษตรเดือนก.ค.พุ่งขึ้น 528,000 ตำแหน่ง และอัตราการว่างงานลดลงสู่ 3.5% ส่งผลให้ US Bond yield และค่าเงิน USD ปรับตัวขึ้นซึ่งเป็นลบต่อดัชนี
นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้แกว่งตัวไซด์เวย์ คาดจะมีแรงขายออกมาจากกลุ่มพลังงานและโรงกลั่น ที่ได้รับแรงกดดันดันจากราคาน้ำมันที่ยังคงปรับตัวลดลงอย่างต่อเนื่องพร้อมให้แนวรับที่ 1,585-1,592 จุด และ แนวต้าน 1,605-1,610 จุด